[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 3.1.2011

COM(2010) 791 τελικό

2011/0001 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2006/2004 σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών

(Κείμενο που παρουσιάζει ενδιαφέρον για τον ΕΟΧ)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

Αιτιολόγηση και στόχοι της πρότασης

Γενικοί στόχοι του προτεινόμενου τροποποιητικού κανονισμού είναι να εξασφαλιστεί ότι ο κανονισμός (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών («κανονισμός για τη συνεργασία στον τομέα της προστασίας των καταναλωτών»)[1] θα εξακολουθήσει να είναι αποτελεσματικός και να διασφαλίζει ότι δεν υπάρχουν διακρίσεις ανάμεσα στις συναλλαγές σε επίπεδο ΕΕ και σε εθνικό επίπεδο, όσον αφορά την αποτελεσματικότητα και την αποδοτικότητα της δίωξης παραβάσεων από τις αρμόδιες εθνικές αρχές. Για την επίτευξη αυτών των στόχων, ο προτεινόμενος τροποποιητικός κανονισμός αποσκοπεί στην επικαιροποίηση των περιεχομένων του παραρτήματος του κανονισμού για τη συνεργασία στον τομέα της προστασίας των καταναλωτών, ώστε να αντικατοπτρίζονται οι πρόσφατες νομοθετικές εξελίξεις στον τομέα της προστασίας των καταναλωτών.

Γενικό πλαίσιο

Η ανάγκη ενός νομικού μηχανισμού εντοπίστηκε για πρώτη φορά το 2001, στην πράσινη βίβλο για την προστασία των καταναλωτών στην ΕΕ[2], όπου εντοπιζόταν ένα κενό στην επιβολή των νόμων προστασίας των καταναλωτών όσον αφορά τα οικονομικά συμφέροντά τους στην εσωτερική αγορά. Η Επιτροπή εξέδωσε ανακοίνωση[3] σε συνέχεια του πράσινου βιβλίου και, ύστερα από περαιτέρω διαβούλευση με τις εθνικές κυβερνήσεις και συνεκτιμώντας το ψήφισμα του Συμβουλίου της 2ας Δεκεμβρίου 2002[4] καθώς και τα ψηφίσματα του Ευρωπαϊκού Κοινοβουλίου[5], υπέβαλε πρόταση κανονισμού για τη συνεργασία στον τομέα της προστασίας των καταναλωτών[6]. Το Συμβούλιο και το Ευρωπαϊκό Κοινοβούλιο ενέκριναν τον κανονισμό σύμφωνα με τη διαδικασία του άρθρου 251 της συνθήκης ΕΚ[7] στις 27 Οκτωβρίου 2004. Ο κανονισμός άρχισε να ισχύει στις 29 Δεκεμβρίου 2005.

Ο κανονισμός για τη συνεργασία στον τομέα της προστασίας των καταναλωτών αποσκοπεί στην εξάλειψη των εμποδίων στη διακρατική συνεργασία μεταξύ των δημόσιων αρχών επιβολής, όσον αφορά τον εντοπισμό, τη διερεύνηση και την επιβολή παύσης ή απαγόρευσης για παραβιάσεις των νόμων προστασίας των συμφερόντων των καταναλωτών, έτσι ώστε να εξασφαλίζεται η αποτελεσματικότητα της εσωτερικής αγοράς. Ο κανονισμός επιτυγχάνει το στόχο αυτό με τη δημιουργία ενός δικτύου συνεργασίας μεταξύ των δημόσιων αρχών επιβολής και, έτσι, αυξάνει την εμπιστοσύνη των καταναλωτών στην αποδοχή διασυνοριακών προσφορών ενώ αποτρέπει τους πωλητές και προμηθευτές να εκφεύγουν της επιβολής σε βάρος των νομοταγών πωλητών και προμηθευτών.

Το δίκτυο που καθιερώθηκε με τον κανονισμό για τη συνεργασία στον τομέα της προστασίας των καταναλωτών εποπτεύει και ενισχύει τη νομοθεσία που προστατεύει τα συμφέροντα των καταναλωτών. Η νομοθεσία που εμπίπτει στο πεδίο του δικτύου απαριθμείται στο παράρτημα που αναφέρεται στο άρθρο 3 στοιχείο α) του κανονισμού για τη συνεργασία στον τομέα της προστασίας των καταναλωτών. Επομένως, είναι σκόπιμο να εξασφαλίζεται ότι το παράρτημα αντικατοπτρίζει τις εξελίξεις στη νομοθεσία της ΕΕ για την προστασία των καταναλωτών.

Ισχύουσες διατάξεις στο πεδίο που καλύπτει η πρόταση

Στόχος της παρούσας πρότασης είναι η τροποποίηση του παραρτήματος του κανονισμού για τη συνεργασία στον τομέα της προστασίας των καταναλωτών.

Συνέπεια με άλλες πολιτικές και άλλους στόχους της ΕΕ

Ο προτεινόμενος τροποποιητικός κανονισμός θα επικαιροποιήσει το πεδίο διακρατικής συνεργασίας των εθνικών αρχών επιβολής, έτσι ώστε να αντικατοπτρίζονται πρόσφατες εξελίξεις στη νομοθεσία της ΕΕ για την προστασία των καταναλωτών. Επομένως, συμπληρώνει την υπάρχουσα νομοθεσία της ΕΕ στον τομέα της προστασίας των καταναλωτών.

Εκτίμηση επιπτώσεων

Επειδή ο προτεινόμενος τροποποιητικός κανονισμός δεν έχει σημαντικές οικονομικές, κοινωνικές και περιβαλλοντικές επιπτώσεις δεν απαιτείται εκτίμηση επιπτώσεων.

Νομικά στοιχεία της πρότασης

Νομική βάση

Ως νομική βάση για τον κανονισμό για τη συνεργασία στον τομέα της προστασίας των καταναλωτών είχε επιλεγεί το άρθρο 95 της συνθήκης ΕΚ[8], βάσει των στόχων που επεδίωκε ο κανονισμός. Ιδίως, του στόχου που αφορά την αποτελεσματικότητα και την αποδοτικότητα των προσπαθειών για την καταπολέμηση των διασυνοριακών αδίστακτων εμπόρων οι οποίοι παρεμποδίζουν την ομαλή λειτουργία, διά του οποίου συμβάλλει στην εξάλειψη των διαταραχών στον ανταγωνισμό και των εμποδίων στην εσωτερική αγορά.

Ο προτεινόμενος τροποποιητικός κανονισμός επιδιώκει τη διατήρηση της αποτελεσματικότητας και της αποδοτικότητας των δραστηριοτήτων διασυνοριακής επιβολής του δικτύου συνεργασίας για την προστασία των καταναλωτών, με την τροποποίηση του παραρτήματος του κανονισμού για τη συνεργασία στον τομέα της προστασίας των καταναλωτών, εξασφαλίζοντας έτσι ότι το πεδίο της διασυνοριακής συνεργασίας διατηρεί τη συνάφειά του. Επομένως, ο προτεινόμενος τροποποιητικός κανονισμός συμβάλλει στους ίδιους στόχους με τον κανονισμό για τη συνεργασία στον τομέα της προστασίας των καταναλωτών και το άρθρο 114 της συνθήκης για τη λειτουργία της ΕΕ εξακολουθεί να αποτελεί τη νομική βάση.

Αρχές της επικουρικότητας και της αναλογικότητας

Η προτεινόμενη δράση συνεπάγεται τροποποίηση του υφιστάμενου ενωσιακού πλαισίου κανονιστικών ρυθμίσεων και επομένως αφορά πεδίο όπου η ΕΕ ασκεί ήδη την αρμοδιότητά της. Επομένως, η πρόταση συνάδει με την αρχή της αναλογικότητας όπως ορίζεται στο άρθρο 5 της συνθήκης ΕΕ[9].

Σύμφωνα με την αρχή της αναλογικότητας, όπως αυτή διατυπώνεται στο άρθρο 5 της συνθήκης ΕΕ, ο προτεινόμενος τροποποιητικός κανονισμός δεν υπερβαίνει το μέτρο που είναι αναγκαίο για την επίτευξη των στόχων του.

Επιλογή νομικού μέσου

Έχει επιλεγεί ως νομικό μέσο ο κανονισμός διότι το μέτρο ουσιαστικά επικαιροποιεί το πεδίο των ρυθμίσεων για τη συνεργασία μεταξύ των δημόσιων αρχών, με άμεση εφαρμογή, ώστε να αντικατοπτρίζονται οι πρόσφατες εξελίξεις στη νομοθεσία της ΕΕ για την προστασία των καταναλωτών.

Δημοσιονομικές επιπτώσεις

Η πρόταση δεν έχει επιπτώσεις στον προϋπολογισμό της ΕΕ.

Ευρωπαϊκός Οικονομικός Χώρος

Ο προτεινόμενος τροποποιητικός κανονισμός αφορά θέμα του ΕΟΧ και, συνεπώς, πρέπει να τον καλύπτει.

Αναλυτική εξήγηση

Για την απλούστευση του νομοθετικού πλαισίου στον τομέα της προστασίας των καταναλωτών, με τον προτεινόμενο τροποποιητικό κανονισμό θα απαλειφθούν ξεπερασμένες διατάξεις στο παράρτημα του κανονισμού για τη συνεργασία στον τομέα της προστασίας των καταναλωτών και, ορισμένες από αυτές, θα αντικατασταθούν από επικαιροποιημένες παραπομπές στη νέα νομοθεσία. Η επικαιροποίηση του παραρτήματος θα αφορά την απάλειψη από το παράρτημα νομοθεσίας που δεν ισχύει για τη συνεργασία των εθνικών αρχών επιβολής για την προστασία των καταναλωτών και στην επικαιροποίηση των παραπομπών στην μη ισχύουσα πλέον παλαιά νομοθεσία με παραπομπές στη νέα νομοθεσία στον τομέα της προστασίας των καταναλωτών.

Απάλειψη

Η οδηγία για την παραπλανητική και συγκριτική διαφήμιση

• Οδηγία 84/450/ΕΟΚ του Συμβουλίου, της 10ης Σεπτεμβρίου 1984, σχετικά με την παραπλανητική και συγκριτική διαφήμιση[10]

Η οδηγία 84/450/ΕΚ πρέπει να απαλειφθεί από το παράρτημα του κανονισμού για τη συνεργασία στον τομέα της προστασίας των καταναλωτών διότι έχει καταργηθεί με την οδηγία 2006/114/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για την παραπλανητική και τη συγκριτική διαφήμιση[11]. Η οδηγία 2006/115/ΕΚ δεν αποσκοπεί στην προστασία των συμφερόντων των καταναλωτών στο σύνολό τους αλλά μόνον όσον αφορά τη συγκριτική διαφήμιση. Επομένως, στο παράρτημα του κανονισμού για τη συνεργασία στον τομέα της προστασίας των καταναλωτών πρέπει να περιληφθεί παραπομπή μόνο στα άρθρα της οδηγίας 2006/114/ΕΚ που αφορούν τη συγκριτική διαφήμιση.

• Οδηγία 97/55/ΕΚ του Ευρωπαϊκού Κοινοβουλίου και του Συμβουλίου, της 6ης Οκτωβρίου 1997, για την τροποποίηση της οδηγίας 84/450/ΕΟΚ σχετικά με την παραπλανητική διαφήμιση προκειμένου να συμπεριληφθεί η συγκριτική διαφήμιση[12]

Η οδηγία 97/55/ΕΚ είναι τροποποιητική της καταργηθείσας οδηγίας 84/450/ΕΟΚ για την παραπλανητική διαφήμιση και, επομένως, πρέπει να απαλειφθεί από το παράρτημα του κανονισμού για τη συνεργασία στον τομέα της προστασίας των καταναλωτών.

Αντικαταστάσεις

Η οδηγία για τα καταναλωτικά δάνεια

• Οδηγία 87/102/ΕΟΚ του Συμβουλίου, της 22ας Δεκεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών που διέπουν την καταναλωτική πίστη[13]

Η οδηγία 87/102/ΕΟΚ καταργήθηκε με την οδηγία 2008/48/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τις συμβάσεις καταναλωτικής πίστης και την κατάργηση της οδηγίας 87/102/ΕΟΚ του Συμβουλίου[14]. Επομένως, θα πρέπει να απαλειφθεί από το παράρτημα του κανονισμού για τη συνεργασία στον τομέα της προστασίας των καταναλωτών.

• Οδηγία 2008/48/ΕΚ για τις συμβάσεις καταναλωτικής πίστης

Η οδηγία 2008/48/ΕΚ για τις συμβάσεις καταναλωτικής πίστης θα πρέπει να συμπεριληφθεί στο παράρτημα του κανονισμού για τη συνεργασία στον τομέα της προστασίας των καταναλωτών, αφού αντικαθιστά την οδηγία 87/102/ΕΟΚ.

Η οδηγία για τις υπηρεσίες οπτικοακουστικών μέσων

• Οδηγία 89/552/ΕΟΚ του Ευρωπαϊκού Κοινοβουλίου και του Συμβουλίου, της 3ης Οκτωβρίου 1989, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων[15]

Η οδηγία 89/552/ΕΟΚ έχει καταργηθεί με την οδηγία 2010/13/ΕΕ του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)[16]. Επομένως, η οδηγία 89/552/ΕΟΚ θα πρέπει να απαλειφθεί από το παράρτημα του κανονισμού για τη συνεργασία στον τομέα της προστασίας των καταναλωτών.

• Οδηγία 2010/13/ΕΕ (οδηγία για τις υπηρεσίες οπτικοακουστικών μέσων)

Οι σχετικές διατάξεις της οδηγίας για τις υπηρεσίες οπτικοακουστικών μέσων θα πρέπει να συμπεριληφθούν στο παράρτημα του κανονισμού για τη συνεργασία στον τομέα της προστασίας των καταναλωτών, αφού η εν λόγω οδηγία αντικαθιστά την οδηγία 89/552/ΕΟΚ.

Η οδηγία για τη χρονομεριστική μίσθωση

• Οδηγία 94/47/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 1994, περί της προστασίας των αγοραστών ως προς ορισμένες πλευρές των συμβάσεων που αφορούν την απόκτηση δικαιώματος χρήσης ακινήτων υπό καθεστώς χρονομεριστικής μίσθωσης[17]

Η οδηγία 94/47/ΕΚ καταργήθηκε με την οδηγία 2008/122/ΕΚ του Ευρωπαϊκού Κοινοβουλίου και του Συμβουλίου, της 14ης Ιανουαρίου 2009, για την προστασία των καταναλωτών ως προς ορισμένες πτυχές των συμβάσεων χρονομεριστικής μίσθωσης, μακροπρόθεσμων προϊόντων διακοπών, μεταπώλησης και ανταλλαγής[18]. Επομένως, η οδηγία 94/47/ΕΚ θα πρέπει να απαλειφθεί από το παράρτημα του κανονισμού για τη συνεργασία στον τομέα της προστασίας των καταναλωτών.

• Οδηγία 2008/122/ΕΚ για την προστασία των καταναλωτών ως προς ορισμένες πτυχές των συμβάσεων χρονομεριστικής μίσθωσης, μακροπρόθεσμων προϊόντων διακοπών, μεταπώλησης και ανταλλαγής

Η οδηγία 2008/122/ΕΚ θα πρέπει να συμπεριληφθεί στο παράρτημα του κανονισμού για τη συνεργασία στον τομέα της προστασίας των καταναλωτών, αφού αντικαθιστά την οδηγία 94/47/ΕΟΚ.

Διορθώσεις

Η οδηγία για τις καταχρηστικές ρήτρες σε καταναλωτικές συμβάσεις

Η τωρινή παραπομπή του παραρτήματος στην οδηγία για τις καταχρηστικές ρήτρες σε καταναλωτικές συμβάσεις έχει ως εξής:

«Οδηγία 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (ΕΕ L 95 της 21.4.1993, σ. 29). Οδηγία όπως τροποποιήθηκε με την απόφαση 2002/995/ΕΚ της Επιτροπής (ΕΕ L 353 της 30.12.2002, σ. 1).»

Η απόφαση 2002/995/ΕΚ της Επιτροπής δεν τροποποιεί την οδηγία για τις καταχρηστικές ρήτρες σε καταναλωτικές συμβάσεις και η παραπομπή πρέπει να διορθωθεί.

2011/0001 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 2006/2004 σχετικά με τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 114,

Έχοντας υπόψη την πρόταση της Ευρωπαϊκής Επιτροπής[19],

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[20],

Έχοντας υπόψη τη γνώμη της Επιτροπής των Περιφερειών[21],

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Ο κανονισμός (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου[22] καθορίζει τους όρους υπό τους οποίους οι αρμόδιες αρχές των κρατών μελών για την εφαρμογή της νομοθεσίας για την προστασία των καταναλωτών συνεργάζονται μεταξύ τους και με την Ευρωπαϊκή Επιτροπή, με σκοπό να εξασφαλιστεί η συμμόρφωση με τη νομοθεσία αυτή και η ομαλή λειτουργία της εσωτερικής αγοράς και να ενισχυθεί η προστασία των οικονομικών συμφερόντων των καταναλωτών.

2. Στο άρθρο 3 στοιχείο α) του κανονισμού (ΕΚ) αριθ. 2006/2004 ορίζεται ως «νομοθεσία για την προστασία των συμφερόντων των καταναλωτών»: οι οδηγίες, όπως έχουν μεταφερθεί στην εσωτερική έννομο τάξη των κρατών μελών, και οι κανονισμοί, που απαριθμούνται στο παράρτημα του εν λόγω κανονισμού («το παράρτημα»).

3. Πολλές νομικές πράξεις που απαριθμούνται στο παράρτημα έχουν στο μεταξύ καταργηθεί και έχει θεσπιστεί νέα νομοθεσία.

4. Η οδηγία 84/450/ΕΟΚ του Συμβουλίου, της 10ης Σεπτεμβρίου 1984, σχετικά με την παραπλανητική και τη συγκριτική διαφήμιση[23] έχει καταργηθεί με την οδηγία 2006/114/ΕΚ του Ευρωπαϊκού Κοινοβουλίου και του Συμβουλίου[24]. Επομένως, η παραπομπή στην οδηγία 84/450/ΕΚ πρέπει να απαλειφθεί από το παράρτημα. Επιπλέον, είναι σκόπιμο να περιληφθεί στο παράρτημα παραπομπή μόνο στα ειδικά άρθρα της οδηγίας 2006/114/ΕΚ που αποσκοπούν στην προστασία των συμφερόντων των καταναλωτών.

5. Η οδηγία 97/55/ΕΚ του Ευρωπαϊκού Κοινοβουλίου και του Συμβουλίου, της 6ης Οκτωβρίου 1997, σχετικά με την παραπλανητική διαφήμιση προκειμένου να συμπεριληφθεί η συγκριτική διαφήμιση[25], αποτελεί τροποποιητική οδηγία της καταργηθείσας οδηγίας 84/450/ΕΟΚ. Επομένως, η παραπομπή στην οδηγία 97/55/ΕΚ πρέπει να απαλειφθεί από το παράρτημα.

6. Η οδηγία 87/102/ΕΟΚ του Συμβουλίου, της 22ας Δεκεμβρίου 1986, για την προσέγγιση των νομοθετικών, κανονιστικών και διοικητικών διατάξεων των κρατών μελών που διέπουν την καταναλωτική πίστη[26] έχει καταργηθεί και αντικατασταθεί από την οδηγία 2008/48/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τις συμβάσεις καταναλωτικής πίστης και την κατάργηση της οδηγίας 87/102/ΕΟΚ του Συμβουλίου[27]. Επομένως, η παραπομπή στην οδηγία 87/102/ΕΟΚ που εμφανίζεται στο παράρτημα πρέπει να αντικατασταθεί από παραπομπή στην οδηγία 2008/48/ΕΚ.

7. Η οδηγία 89/552/ΕΟΚ του Ευρωπαϊκού Κοινοβουλίου και του Συμβουλίου, της 3ης Οκτωβρίου 1989, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων[28] έχει καταργηθεί και αντικατασταθεί από την οδηγία 2010/13/ΕΕ του Ευρωπαϊκού Κοινοβουλίου και του Συμβουλίου (οδηγία για τις υπηρεσίες οπτικοακουστικών μέσων)[29]. Σύμφωνα με το άρθρο 34 της οδηγίας 2010/13/ΕΕ, οι παραπομπές στην οδηγία 89/552/ΕΟΚ που περιέχονται στο παράρτημα του κανονισμού (ΕΚ) αριθ. 2006/2004 νοούνται ως παραπομπές στην οδηγία 2010/13/ΕΕ. Ωστόσο, κρίνεται σκόπιμο, για λόγους κατανόησης, να αντικατασταθεί η παραπομπή στην οδηγία 89/552/ΕΟΚ που εμφανίζεται στο παράρτημα από παραπομπή στα σχετικά άρθρα της οδηγίας 2010/13/ΕΕ.

8. Η οδηγία 93/13/ΕΟΚ του Συμβουλίου, της 5ης Απριλίου 1993, για τις καταχρηστικές ρήτρες σε καταναλωτικές συμβάσεις δεν τροποποιήθηκε με την απόφαση 2002/995/ΕΚ της Επιτροπής και η παραπομπή στην εν λόγω απόφαση πρέπει να απαλειφθεί.

9. Η οδηγία 94/47/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 1994, περί της προστασίας των αγοραστών ως προς ορισμένες πλευρές των συμβάσεων που αφορούν την απόκτηση δικαιώματος χρήσης ακινήτων υπό καθεστώς χρονομεριστικής μίσθωσης[30] έχει καταργηθεί και αντικατασταθεί από την οδηγία 2008/122/ΕΚ του Ευρωπαϊκού Κοινοβουλίου και του Συμβουλίου, της 14ης Ιανουαρίου 2009, για την προστασία των καταναλωτών ως προς ορισμένες πτυχές των συμβάσεων χρονομεριστικής μίσθωσης, μακροπρόθεσμων προϊόντων διακοπών, μεταπώλησης και ανταλλαγής[31]. Σύμφωνα με το άρθρο 18 της οδηγίας 2008/122/ΕΚ, οι παραπομπές στην οδηγία 94/47/ΕΚ που περιέχονται στο παράρτημα του κανονισμού (ΕΚ) αριθ. 2006/2004 νοούνται ως παραπομπές στην οδηγία 2008/122/ΕΕ. Ωστόσο, κρίνεται σκόπιμο, για λόγους κατανόησης, να αντικατασταθεί η παραπομπή στην οδηγία 94/47/ΕΟΚ που εμφανίζεται στο παράρτημα από παραπομπή στην οδηγία 2008/122/ΕΕ.

10. Το παράρτημα του κανονισμού (ΕΚ) αριθ. 2006/2004 πρέπει να τροποποιηθεί ανάλογα.

11. Η οδηγία 87/102/ΕΟΚ έχει αντικατασταθεί από την οδηγία 2008/48/ΕΚ, όπου η οδηγία 2008/48/ΕΚ δεν αναφέρει ρητώς ότι οι παραπομπές στην καταργηθείσα οδηγία 87/102/ΕΟΚ νοούνται ως παραπομπές στην οδηγία 2008/48/ΕΚ. Ως εκ τούτου, για λόγους βεβαιότητας δικαίου, ο παρών κανονισμός πρέπει να τεθεί σε ισχύ επειγόντως.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2006/2004 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Το παράρτημα του κανονισμού (ΕΚ) αριθ. 2006/2004 τροποποιείται ως εξής:

(1) Η υποσημείωση (1) αντικαθίσταται από το ακόλουθο κείμενο:

«(1) Οι οδηγίες 6, 8 και 13 περιέχουν ειδικές διατάξεις.»

(2) Το σημείο 1 αντικαθίσταται από το ακόλουθο κείμενο:

«1. Οδηγία 2006/114/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για την παραπλανητική και τη συγκριτική διαφήμιση (ΕΕ L 376 της 27.12.2006, σ. 21): Άρθρα 1, 2 στοιχείο γ), 4, 5, 6, 7, 8.»

(3) Το σημείο 3 αντικαθίσταται από το ακόλουθο κείμενο:

«3. Οδηγία 2008/48/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2008, για τις συμβάσεις καταναλωτικής πίστης και την κατάργηση της οδηγίας 87/102/ΕΟΚ του Συμβουλίου (ΕΕ L 133 της 22.5.2008, σ. 66).»

(4) Το σημείο 4 αντικαθίσταται από το ακόλουθο κείμενο:

«4. Οδηγία 2010/13/EE του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (ΕΕ L 95 της 15.4.2010, σ. 1): Άρθρα 9, 10, 11 και 19 – 26.»

(5) Το σημείο 6 αντικαθίσταται από το ακόλουθο κείμενο:

«6. Οδηγία 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (ΕΕ L 95 της 21.4.1993, σ. 29).»

(6) Το σημείο 7 αντικαθίσταται από το ακόλουθο κείμενο:

«7. Οδηγία 2008/122/ΕΚ του Ευρωπαϊκού Κοινοβουλίου και του Συμβουλίου, της 14ης Ιανουαρίου 2009, για την προστασία των καταναλωτών ως προς ορισμένες πτυχές των συμβάσεων χρονομεριστικής μίσθωσης, μακροπρόθεσμων προϊόντων διακοπών, μεταπώλησης και ανταλλαγής (ΕΕ L 33 της 3.2.2009, σ. 10).»

(7) Η παράγραφος 9 απαλείφεται.[pic][pic][pic][pic][pic][pic]

[1] ΕΕ L 364 της 9.12.2004, σ. 1.

[2] COM (2001) 531 τελικό.

[3] COM (2002) 289 τελικό.

[4] Ψήφισμα του Συμβουλίου της 2ας Δεκεμβρίου 2002 για την κοινοτική στρατηγική στον τομέα της πολιτικής υπέρ των καταναλωτών 2002-2006, ΕΕ C11 της 17.1.2003, σ. 1.

[5] Ψήφισμα του Ευρωπαϊκού Κοινοβουλίου όσον αφορά τις επιπτώσεις του πράσινου βιβλίου σχετικά με την προστασία των καταναλωτών στην Ευρωπαϊκή Ένωση στο μέλλον της ευρωπαϊκής πολιτικής για τους καταναλωτές [COM(2001) 531 - C5-0295/2002 - 2002/2151 COS)], ψήφισμα του Ευρωπαϊκού Κοινοβουλίου, για τις προοπτικές της νομικής προστασίας των καταναλωτών υπό το πρίσμα του πράσινου βιβλίου για την προστασία των καταναλωτών στην Ευρωπαϊκή Ένωση [COM(2001) 531 - C5-0294/2002 - 2002/2150 (COS)], ψήφισμα του Ευρωπαϊκού Κοινοβουλίου, για την ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών για τη «στρατηγική για την πολιτική υπέρ των καταναλωτών 2002- 2006» [(COM(2002) 208 - C5-0329/2002 - 2002/2173 (COS)].

[6] COM (2003) 443 τελικό.

[7] Άρθρο 294 ΣΛΕΕ.

[8] Άρθρο 114 ΣΛΕΕ.

[9] Πρώην άρθρο 5 ΕΚ.

[10] ΕΕ L 250 της 19.9.1984, σ. 17, όπως τροποποιήθηκε τελευταία με την οδηγία 2005/29/ΕΚ, ΕΕ L 149 της 11.6.2005, σ. 22.

[11] ΕΕ L 376 της 27.12.2006, σ. 21.

[12] ΕΕ L 290 της 23.10.1997, σ. 18.

[13] ΕΕ L 42 της 12.2.1987, σ. 48.

[14] ΕΕ L 133 της 22.5.2008, σ. 66, όπως διορθώθηκε με διορθωτικό στην ΕΕ L 207 της 11.8.2009, σ. 14.

[15] ΕΕ L 298 της 17.10.1989, σ. 23, όπως τροποποιήθηκε τελευταία με την οδηγία 2007/65/ΕΚ, ΕΕ L 332 της 18.12.2007, σ. 27.

[16] ΕΕ L 95 της 15.4.2010, σ. 1.

[17] ΕΕ L 280 της 29.10.1994, σ. 83.

[18] ΕΕ L 33 της 3.2.2009, σ. 10.

[19] ΕΕ C της …, σ. ...

[20] ΕΕ C της …, σ. ...

[21] ΕΕ C της …, σ. ...

[22] ΕΕ L 364 της 9.12.2004, σ. 1.

[23] ΕΕ L 250 της 19.9.1984, σ. 17, όπως τροποποιήθηκε τελευταία με την οδηγία 2005/29/ΕΚ, ΕΕ L 149 της 11.6.2005, σ. 22.

[24] ΕΕ L 376 της 27.12.2006, σ. 21.

[25] ΕΕ L 290 της 23.10.1997, σ. 18.

[26] ΕΕ L 42 της 12.2.1987, σ. 48.

[27] ΕΕ L 133 της 22.5.2008, σ. 66, όπως διορθώθηκε με διορθωτικό στην ΕΕ L 207 της 11.8.2009, σ. 14.

[28] ΕΕ L 298 της 17.10.1989, σ. 23, όπως τροποποιήθηκε τελευταία με την οδηγία 2007/65/ΕΚ, ΕΕ L 332 της 18.12.2007, σ. 27.

[29] ΕΕ L 95 της 15.4.2010, σ. 1.

[30] ΕΕ L 280 της 29.10.1994, σ. 83.

[31] ΕΕ L 33 της 3.2.2009, σ. 10.